Document ID: 32005D0860

POLIITIKA- JA JULGEOLEKUKOMITEE OTSUS ACEH/1/2005,
15. november 2005,
Acehis (Indoneesia) läbiviidava Euroopa Liidu järelevalvemissiooni (Acehi järelevalvemissioon - AMM) jaoks panustajate komitee asutamise kohta
(2005/860/EÜ)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 25 kolmandat lõiku,
võttes arvesse nõukogu 9. septembri 2005. aasta ühismeedet 2005/643/ÜVJP Acehis (Indoneesia) läbiviidava Euroopa Liidu järelevalvemissiooni kohta (Acehi järelevalvemissioon - AMM), (1) eriti selle artikli 10 lõiget 3,
ning arvestades järgmist:
(1)
Ühismeetme 2005/643/ÜVJP artikli 10 lõike 3 kohaselt andis nõukogu poliitika- ja julgeolekukomiteele volituse asutada panustajate komitee Acehis (Indoneesias) läbiviidava Euroopa Liidu järelevalvemissiooni (Acehi järelevalvemissiooni - AMM) jaoks.
(2)
Nõukogu kiitis 10. detsembril 2002 heaks dokumendi “Konsultatsioonid ja menetlustavad, mis käsitlevad ELi mittekuuluvate riikide panustamist ELi kriisiohjamise tsiviiloperatsioonidesse”, millega töötati välja kolmandate riikide kriisiohjamise tsiviiloperatsioonides osalemise kord, mis hõlmab ka panustajate komitee loomist.
(3)
Panustajate komitee täidab missiooni igapäevases juhtimises võtmerolli; see on põhifoorum, kus arutatakse kõiki missiooni igapäevast juhtimist käsitlevaid küsimusi; poliitika- ja julgeolekukomitee, kes teostab missiooni üle poliitilist kontrolli ja annab strateegilisi juhiseid, võtab arvesse panustajate komitee seisukohti,
ON VASTU VÕTNUD JÄRGMISE OTSUSE:
Artikkel 1
Asutamine
Käesolevaga asutatakse panustajate komitee Acehis (Indoneesia) läbiviidava Euroopa Liidu järelevalvemissiooni (Acehi järelevalvemissioon - AMM) jaoks (edaspidi “panustajate komitee”).
Artikkel 2
Ülesanded
1. Panustajate komitee võib avaldada seisukohti. Poliitika- ja julgeolekukomitee võtab neid seisukohti arvesse ja teostab missiooni üle poliitilist kontrolli.
2. Panustajate komitee pädevus on sätestatud dokumendis “Konsultatsioonid ja menetlustavad, mis käsitlevad ELi mittekuuluvate riikide panustamist ELi kriisiohjamise tsiviiloperatsioonidesse”.
Artikkel 3
Koosseis
1. Kõigil ELi liikmesriikidel on õigus osa võtta panustajate komitee aruteludest. Missiooni igapäevases juhtimises osalevad siiski ainult panustavad riigid. Missioonil osalevate kolmandate riikide esindajad võivad osaleda panustajate komitee koosolekutel. Euroopa Komisjoni esindaja võib samuti osaleda panustajate komitee koosolekutel.
2. Panustajate komitee saab regulaarselt teavet missiooni juhilt.
Artikkel 4
Eesistuja
Kooskõlas artikli 2 lõikes 2 osutatud konsultatsioonide ja menetlustavadega on artiklis 1 osutatud missiooni panustajate komitee eesistujaks peasekretäri/kõrge esindaja tihedas koostöös eesistujariigiga.
Artikkel 5
Koosolekud
1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või osaleva riigi esindaja taotlusel kutsuda kokku erakorralise koosoleku.
2. Eesistuja saadab eelnevalt laiali esialgse päevakorra ja koosolekuga seotud dokumendid. Eesistuja vastutab komitee arutelude tulemuste edastamise eest poliitika- ja julgeolekukomiteele.
Artikkel 6
Konfidentsiaalsus
1. Panustajate komitee koosolekute ja menetluste suhtes kohaldatakse nõukogu julgeolekueeskirju. Eelkõige peavad panustajate komitee esindajad olema läbinud nõuetekohase julgeolekukontrolli.
2. Panustajate komitee arutelude suhtes kehtib ametisaladuse hoidmise kohustus.
Artikkel 7
Jõustumine
Käesolev otsus jõustub selle vastuvõtmise päeval.
Brüssel, 15. november 2005

Labels: 18
15
5